Ανακοίνωση για την έναρξη μερικής ενδιάμεσης επανεξέτασης των μέτρων αντιντάμπινγκ που εφαρμόζονται στις εισαγωγές ορισμένων φύλλων και ταινιών από χάλυβες με προσανατολισμένους κόκκους καταγωγής Ρωσίας

(2002/C 242/05)

Η Επιτροπή έλαβε αίτηση μερικής ενδιάμεσης επανεξέτασης σύμφωνα με το άρθρο 11 παράγραφος 3 της απόφασης αριθ. 2277/96/ΕΚΑΧ της Επιτροπής(1) ("η βασική απόφαση") όπως τροποποιήθηκε τελευταία από την απόφαση αριθ. 435/2001/ΕΚΑΧ(2), η οποία εκτός του άρθρου 1 παράγραφος 3 του κανονισμού (ΕΚ) αριθ. 963/2002 του Συμβουλίου(3) θα εξεταστεί σύμφωνα με το άρθρο 11 παράγραφος 3 του κανονισμού (ΕΚ) αριθ. 384/96 του Συμβουλίου(4) ("ο βασικός κανονισμός") όπως τροποποιήθηκε τελευταία από τον κανονισμό (ΕΚ) αριθ. 2238/2000(5).

1. Αίτηση επανεξέτασης

Η αίτηση υποβλήθηκε από την Novolipetsk Iron and Steel Corp. (NLMK) ("ο αιτών"), ένας εξαγωγέας από τη Ρωσία.

Η αίτηση περιορίζεται στην εξέταση του ντάμπινγκ μόνον όσον αφορά την αιτούσα εταιρεία.

2. Προϊόν

Το υπό επανεξέταση προϊόν είναι ορισμένα φύλλα και ταινίες από πυριτιούχο χάλυβα με προσανατολισμένους κόκκους για ηλεκτρικές εφαρμογές, με πλάτος που δεν υπερβαίνει τα 500 mm καταγωγής Ρωσίας ("το υπό εξέταση προϊόν"), που κατατάσσεται προς το παρόν στους κωδικούς ΣΟ 7225 11 00 και 7226 11 10. Οι ανωτέρω κωδικοί ΣΟ παρατίθενται για πληροφοριακούς και μόνο λόγους.

3. Υφιστάμενα μέτρα

Τα μέτρα που ισχύουν επί του παρόντος είναι οι οριστικοί δασμοί αντιντάμπινγκ που επιβλήθηκαν με την απόφαση αριθ. 303/96/ΕΚΑΧ(6) της Επιτροπής στις εισαγωγές ορισμένων φύλλων και ταινιών από χάλυβες με προσανατολισμένους κόκκους καταγωγής Ρωσίας. Με την ίδια απόφαση της Επιτροπής έγιναν αποδεκτές αναλήψεις υποχρεώσεων σε σχέση με αυτό το προϊόν. Επιπλέον, το 2001 κινήθηκε(7) διαδικασία ενόψει της λήξεως ισχύος των μέτρων και ενδιάμεσης επανεξέτασης που δεν έχει ακόμη περατωθεί.

4. Λόγοι επανεξέτασης

Ο αιτών παρέχει επαρκή αποδεικτικά στοιχεία σχετικά με το ότι δεν είναι πλέον αναγκαίο να συνεχιστεί η επιβολή των μέτρων στα σημερινά επίπεδα για να εξουδετερωθεί το ντάμπινγκ. Ειδικότερα, ο αιτών, αντίθετα από την αρχική έρευνα, παρέχει εκ πρώτης όψεως αποδεικτικά στοιχεία που δείχνουν ότι πληροί τα κριτήρια για να του αναγνωριστεί το καθεστώς οικονομίας αγοράς. Επιπλέον, παρέχει έναν δεόντως αιτιολογημένο υπολογισμό του ντάμπινγκ με βάση τη σύγκριση μεταξύ της κανονικής αξίας και της τιμής εξαγωγής που απορρέει από τις δικές του εξαγωγικές συναλλαγές. Με βάση την κατάλληλη σύγκριση της κανονικής αξίας και της τιμής εξαγωγής, το περιθώριο του ντάμπινγκ φαίνεται σημαντικά χαμηλότερο από το τρέχον επίπεδο του μέτρου που επιβλήθηκε σε επίπεδο χώρας.

5. Διαδικασία για τον προσδιορισμό της πρακτικής ντάμπινγκ

Αφού κατέληξε στο συμπέρασμα, κατόπιν διαβουλεύσεων με τη συμβουλευτική επιτροπή, ότι υπάρχουν επαρκή αποδεικτικά στοιχεία που δικαιολογούν την έναρξη μερικής ενδιάμεσης επανεξέτασης, η Επιτροπή αρχίζει έρευνα σύμφωνα με το άρθρο 11 παράγραφος 3 του βασικού κανονισμού.

Η έρευνα θα εκτιμήσει την ανάγκη συνέχισης, άρσης ή τροποποίησης των μέτρων που ισχύουν στο βαθμό που αφορά το μοναδικό αιτούντα.

α) Ερωτηματολόγια

Η Επιτροπή, για να συγκεντρώσει τα στοιχεία που κρίνει αναγκαία για την έρευνα, αποστέλλει ερωτηματολόγια στον αιτούντα και στις αρχές της ενδιαφερόμενης χώρας εξαγωγής. Τα εν λόγω αποδεικτικά και άλλα στοιχεία πρέπει να περιέλθουν στην Επιτροπή εντός της προθεσμίας που καθορίζεται στο σημείο 6 στοιχείο α) της παρούσας ανακοίνωσης.

β) Συγκέντρωση πληροφοριών και ακροάσεις

Όλα τα ενδιαφερόμενα μέρη καλούνται να γνωστοποιήσουν γραπτώς τις απόψεις τους, να υποβάλουν πληροφορίες πέραν των απαντήσεων στο ερωτηματολόγιο και να προσκομίσουν τα σχετικά αποδεικτικά στοιχεία. Οι εν λόγω πληροφορίες και αποδεικτικά στοιχεία πρέπει να υποβληθούν στην Επιτροπή εντός της προθεσμίας που καθορίζεται στην παράγραφο 6 στοιχείο α) i) της παρούσας ανακοίνωσης.

Επιπλέον, η Επιτροπή μπορεί να δεχθεί σε ακρόαση τα ενδιαφερόμενα μέρη, εφόσον υποβάλλουν αίτηση στην οποία αποδεικνύουν ότι υπάρχουν ιδιαίτεροι λόγοι για τους οποίους επιβάλλεται να γίνουν δεκτά σε ακρόαση. Η εν λόγω αίτηση πρέπει να υποβληθεί εντός της προθεσμίας που καθορίζεται στην παράγραφο 6 στοιχείο α) σημείο ii) της παρούσας ανακοίνωσης.

γ) Επιλογή της χώρας με οικονομία της αγοράς

Αν χρειαστούν πληροφορίες από ανάλογη χώρα, η Επιτροπή προβλέπει να χρησιμοποιήσει τη Βραζιλία ως την κατάλληλη χώρα με οικονομία αγοράς για τον καθορισμό της κανονικής αξίας όσον αφορά την Ρωσία. Τα ενδιαφερόμενα μέρη καλούνται να υποβάλουν τις παρατηρήσεις τους σχετικά με την καταλληλότητα της επιλογής αυτής εντός της ειδικής προθεσμίας που ορίζεται στην παράγραφο 6 στοιχείο β) της παρούσας ανακοίνωσης.

δ) Καθεστώς χώρας με οικονομία της αγοράς

Στην περίπτωση που ο αιτών ζητήσει και προσκομίσει επαρκή αποδεικτικά στοιχεία ότι αναπτύσσει δραστηριότητες υπό συνθήκες οικονομίας της αγοράς, ήτοι ότι πληροί τα κριτήρια που καθορίζονται στο άρθρο 2 παράγραφος 7 στοιχείο γ) του βασικού κανονισμού, η κανονική αξία καθορίζεται σύμφωνα με το άρθρο 2 παράγραφος 7 στοιχείο β) του βασικού κανονισμού. Η Επιτροπή θα αποστείλει έντυπο της αίτησης στον αιτούντα και στις αρχές της Ρωσίας. Αν ο αιτών προτίθεται να υποβάλει δεόντως τεκμηριωμένη αίτηση, οφείλει να το πράξει εντός της ειδικής προθεσμίας που ορίζεται κατωτέρω στην παράγραφο 6 στοιχείο γ) της παρούσας ανακοίνωσης.

6. Προθεσμίες

α) Γενική προθεσμία

i) Για την αναγγελία των μερών, την υποβολή απαντήσεων στο ερωτηματολόγιο και την παροχή οποιασδήποτε άλλης πληροφορίας

Όλα τα ενδιαφερόμενα μέρη οφείλουν να αναγγελθούν, ερχόμενα σε επαφή με την Επιτροπή, να κοινοποιήσουν τις απόψεις τους και να απαντήσουν στο ερωτηματολόγιο που αναφέρεται στην παράγραφο 5 στοιχείο α) ή να υποβάλουν τυχόν άλλες πληροφορίες, εκτός αν ορίζεται διαφορετικά, εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, ώστε να μπορέσουν να ληφθούν υπόψη οι παρατηρήσεις τους κατά την έρευνα.

ii) Ακροάσεις

Όλα τα ενδιαφερόμενα μέρη δύνανται επίσης να ζητήσουν να γίνουν δεκτά σε ακρόαση από την Επιτροπή εντός της ιδίας προθεσμίας 40 ημερών.

β) Ειδική προθεσμία για την επιλογή της χώρας με οικονομία της αγοράς

Τα μέρη της έρευνας μπορεί να επιθυμούν να σχολιάσουν την καταλληλότητα της Βραζιλίας η οποία, όπως αναφέρεται στην παράγραφο 5 στοιχείο γ) της παρούσας ανακοίνωσης, προβλέπεται να χρησιμοποιηθεί ως ανάλογη χώρα. Οι εν λόγω παρατηρήσεις πρέπει να περιέλθουν στην Επιτροπή εντός 10 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

γ) Ειδική προθεσμία υποβολής αιτήσεων για την αναγνώριση καθεστώτος οικονομίας της αγοράς

Δεόντως τεκμηριωμένες αιτήσεις για την αναγνώριση του καθεστώτος οικονομίας της αγοράς, όπως αναφέρεται στην παράγραφο 5 στοιχείο δ) της παρούσας ανακοίνωσης, πρέπει να υποβληθούν στην Επιτροπή εντός 21 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

7. Γραπτές παρατηρήσεις, απαντήσεις στο ερωτηματολόγιο και αλληλογραφία

Όλες οι παρατηρήσεις και αιτήσεις των ενδιαφερομένων μερών πρέπει να υποβληθούν γραπτώς (όχι σε ηλεκτρονική μορφή εκτός εάν υπάρχει σχετική πρόβλεψη), και θα πρέπει να αναφέρουν το όνομα, τη διεύθυνση, την ηλεκτρονική διεύθυνση, τον αριθμό τηλεφώνου και τηλεομοιοτυπίας/τηλέτυπου του ενδιαφερόμενου μέρους.

Διεύθυνση αλληλογραφίας της Επιτροπής: Ευρωπαϊκή Επιτροπή Γενική Διεύθυνση Εμπορίου

Διεύθυνση Β

J-79 5/16 B - 1049 Βρυξέλλες Φαξ: (32-2) 295 65 05 Τέλεξ COMEU B 21877.

8. Άρνηση συνεργασίας

Στις περιπτώσεις που ένα ενδιαφερόμενο μέρος αρνείται την πρόσβαση σε αναγκαία στοιχεία ή γενικότερα δεν τα παρέχει εντός της προβλεπόμενης προθεσμίας ή παρεμποδίζει σημαντικά την έρευνα, επιτρέπεται να συνάγονται συμπεράσματα, καταφατικά ή αποφατικά, με βάση τα διαθέσιμα αποδεικτικά στοιχεία, όπως προβλέπεται στο άρθρο 18 του βασικού κανονισμού.

Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη και είναι δυνατό να χρησιμοποιηθούν τα διαθέσιμα πραγματικά στοιχεία.

(1) ΕΕ L 308 της 29.11.1996, σ. 11.

(2) EE L 63 της 3.3.2001, σ. 14.

(3) ΕΕ L 149 της 7.6.2002, σ. 3.

(4) ΕΕ L 56 της 6.3.1996, σ. 1.

(5) ΕΕ L 257 της 11.10.2000, σ. 2.

(6) ΕΕ L 42 της 20.2.1996, σ. 7.

(7) Η αντίστοιχη ανακοίνωση για την έναρξη δημοσιεύθηκε στην ΕΕ C 53 της 20.2.2001, σ. 13.